sodba II U 448/2010
Sodna praksa Upravnega sodišča, 2010-12-22

lokalne volitve - volitve članov občinskega sveta - potrditev mandatov - rok za vložitev pritožbe

Glede na to, da je rok za vložitev pritožbe zoper odločbo občinske volilne komisije zakonski rok, na katerega je bil tožnik v pravnem pouku pravilno opozorjen, bi moral tožnik zaradi varovanja svojih interesov sam poskrbeti za pravočasno vložitev pritožbe.

Z izpodbijanim sklepom je Občina Ravne na Koroškem kot prepozno zavrgla pritožnikovo pritožbo zoper odločbo Občinske volilne komisije Občine Ravne na Koroškem, št. 041-0001/2010 z dne 12.10.2010. Iz obrazložitve izhaja, da je pritožnik vložil ugovor pri občinski volilni komisiji zaradi nepravilnosti pri delu. Občinska volilna komisija je z odločbo št. 041-000/2010 z dne 12.10.2010 pritožnikov ugovor zavrnila in ga v pravnem pouku seznanila s tem, da lahko v skladu s 100. členom Zakona o lokalnih volitvah (v nadaljevanju ZLV, Uradni list RS, št. 94/07-UPB3) do začetka prve seje občinskega sveta vloži pritožbo na občinski svet. Prva seja občinskega sveta Občine Ravne na Koroškem je bila 21.10.2010 s pričetkom ob 15. uri, pritožnik pa je vložil pritožbo 25.10.2010, zato je bilo treba njegovo pritožbo kot prepozno zavreči.

Takšno odločitev tožnik izpodbija s pravočasno pritožbo pred tukajšnjim sodiščem. Navaja, da je pravni pouk odločbe Občinske volilne komisije Občine Ravne na Koroškem, št. 041-0001/2010-1 z dne 12.10.2001 premalo določen, saj je v njem navedeno, da lahko pritožbo vloži do prve seje občinskega sveta, o tem, kdaj bo ta seja, pa ni bil obveščen. Smiselno predlaga odpravo izpodbijanega sklepa in vrnitev zadeve v nov postopek.

Tožena stranka v odgovoru na pritožbo navaja, da je pravni pouk odločbe Občinske volilne komisije Občine Ravne na Koroškem, št. 041-0001/2010-1 z dne 12.10.2001 v skladu s 100. členom ZLV. Vse seje občinskega sveta Občine Ravne na Koroškem so javne, prva seja pa je bila sklicana na krajevno običajen način (objava na internetni strani Občine Ravne na Koroškem). Ker pritožnik pritožbe ni vložil do začetka prve seje občinskega sveta, je dne 25.10.2010 vložena pritožba prepozna. Predlaga, naj sodišče pritožbo zavrne.

Občinska volilna komisija Občine Ravne na Koroškem je s sklepom, št. 041-0001/2010 z dne 12.10.2010, pritožnikov ugovor, v katerem je zatrjeval nepravilnosti pri delu volilnih odborov, zavrnila.

ZLV v 100. členu določa, da lahko kandidat in predstavnik kandidature oziroma liste kandidatov zoper odločitev občinske volilne komisije, ki lahko vpliva na potrditev mandatov, vloži pritožbo na občinski svet, pritožbo pa lahko vloži do začetka prve seje občinskega sveta. V predmetni zadevi ni sporno, da je bila prva seja občinskega sveta Občine Ravne na Koroškem dne 21.10.2010, pritožnik pa je zoper odločbo  Občinske volilne komisije Občine Ravne na Koroškem, št. 041-0001/2010 z dne 12.10.2001 vložil pritožbo 25.10.2010. Glede na to je izpodbijana odločitev, s katero se pritožnikova pritožba, vložena 25.10.2010, zavrže kot prepozna, pravilna.

Tožnik se v pritožbi, vloženi pri tukajšnjem sodišču, neutemeljeno sklicuje na to, da pravni pouk odločbe Občinske volilne komisije Občine Ravne na Koroškem, št. 041-0001/2010 z dne 12.10.2001 ni dovolj določen, saj je ta v skladu s 100. členom ZLV. Glede na to, da je rok za vložitev pritožbe zoper odločbo občinske volilne komisije zakonski rok, tožnik pa je bil nanj v navedeni odločbi pravilno opozorjen, bi moral tožnik zaradi varovanja svojih interesov tudi poskrbeti, da bo pritožbo vložil pravočasno.

Izpodbijani akt je torej pravilen in na zakonu utemeljen, zato je sodišče pritožbo kot neutemeljeno zavrnilo na podlagi 100. člena ZLV v zvezi s prvim odstavkom 63. člena Zakona o upravnem sporu (v nadaljevanju ZUS-1, Uradni list RS, št. 105/2006 s spremembami).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.